REPUBLIKA SRBIJA

NARODNA SKUPŠTINA

Odbor za prava deteta

23 Broj 06-2/231-14

10. septembar 2014. godine

B e o g r a d

**Z A P I S N I K**

**SA TREĆE SEDNICE ODBORA ZA PRAVA DETETA**

**ODRŽANE 5. SEPTEMBRA 2014. GODINE**

Sednica je počela u 15,00 časova.

Sednicom je predsedavala Maja Gojković, predsednik Odbora.

Sednici su prisustvovali: mr Igor Bečić, Konstantin Arsenović, potpredsednici Narodne skupštine; Milanka Jevtović Vukojčić, Mirjana Dragaš, Snežana Malović, Nevena Stojanović, Nada Lazić, Milena Ćorilić, Elvira Kovač, Dubravka Filipovski i Branka Bošnjak, članovi Odbora.

Sednici nisu prisustvovali članovi Odbora: Veroljub Arsić, Gordana Čomić, akademik Ninoslav Stojadinović, prof. dr Vladimir Marinković, potpredsednici Narodne skupštine; dr Vesna Rakonjac, Vesna Martinović, Sabina Dizdarević i Mirko Čikiriz.

Sednici je prisustvovala i narodni poslanik Ljiljana Kosorić.

Predsedavajuća je konstatovala da su ispunjeni uslovi za rad i odlučivanje, te je stavila na glasanje predloženi

**D n e v n i r e d**

1. Određivanje predstavnika Odbora za prava deteta za učešće na Regionalnoj konferenciji „Jačanje nacionalnih sistema za zaštitu dece od zlostavljanja, zloupotrebe, nasilja i eksploatacije“;
2. Obrazovanje Radne grupe za inicijative, peticije, predstavke i predloge;
3. Razno.

Članovi Odbora su **jednoglasno** USVOJILI predloženi Dnevni red.

Pre prelaska na rad po tačkama utvrđenog Dnevnog reda, članovi Odbora su jednoglasno, bez primedbi usvojili: Zapisnik sa Prve sednice Odbora za prava deteta, održane 30. maja 2014. godine i Zapisnik sa Druge sednice Odbora za prava deteta, održane 4. juna 2014. godine.

**PRVA TAČKA** - Određivanje predstavnika Odbora za prava deteta za učešće na Regionalnoj konferenciji „Jačanje nacionalnih sistema za zaštitu dece od zlostavljanja, zloupotrebe, nasilja i eksploatacije“.

**Maja Gojković** je obavestila članove da je Odboru za prava deteta upućen dopis Prvog potpredsednika Vlade i ministra spoljnih poslova Ivice Dačića, u kome ministar obaveštava Odbor i predsednika da će se u periodu od 12-13. novembra 2014. godine, u Minsku (Belorusija), održati Regionalna konferencija na temu „**Jačanje nacionalnih sistema za zaštitu dece od zlostavljanja, zloupotrebe, nasilja i eksploatacije“, u** organizaciji Vlade Belorusije i Fonda Ujedinjenih nacija za decu (UNICEF)**.**

Istakla je da Konferencija predstavlja regionalni doprinos globalnoj kampanji protiv nasilja nad decom, koju je pokrenuo UNICEF u junu 2013. godine, pod sloganom „Učinite nevidljivo vidljivim“.

Naglasila je da je cilj Konferencije **podsticanje dijaloga između predstavnika vlada i civilnog društva** koji se bave pitanjima zaštite i brige o deci, kao i da doprinese jačanju političke volje za razvoj nacionalnog sistema zaštite dece, a u kontekstu regionalnih izazova i prioriteta u oblasti društvenog razvoja, kao i da će posebna pažnja biti posvećena najranjivijim kategorijama dece.

Rekla je da je preporuka UNICEF-a da u nacionalne delegacije budu uključeni predstavnici: vlade, parlamenta, nezavisnih državnih organa i predstavnici nevladinih organizacija koje se bave pitanjima zaštite i unapređenja položaja dece.

Zamolila je članove Odbora da na samoj sednici budu određeni predstavnici Odbora za prava deteta, koji će biti članovi nacionalne Delegacije Republike Srbije na Konferenciji u Minsku, s obzirom da je rok za prijavljivanje delegacija organizatorima 15. septembar.

Iznet je predlog da Nada Lazić i Dubravka Filipovski, u okviru nacionalne Delegacije, predstavljaju Odbor za prava deteta na Konferenciji u Minsku.

Predsednik je stavila na glasanje predlog da Nada Lazić i Dubravka Filipovski predstavljaju Odbor za prava deteta na Regionalnoj konferenciji „Jačanje nacionalnih sistema za zaštitu dece od zlostavljanja, zloupotrebe, nasilja i eksploatacije“, koja će biti održana u Minsku-Belorusija, u periodu od 12-13. novembra 2014. godine.

Članovi Odbora su **jednoglasno** doneli

**O d l u k u:**

-da će Odbor za prava deteta na Regionalnoj konferenciji „Jačanje nacionalnih sistema za zaštitu dece od zlostavljanja, zloupotrebe, nasilja i eksploatacije“, koja će biti održana u Minsku-Belorusija, u periodu od 12-13. novembra 2014. godine, predstavljati Nada Lazić i Dubravka Filipovski.

**DRUGA TAČKA:** Obrazovanje Radne grupe za inicijative, peticije, predstavke i predloge.

**Maja Gojković** je istakla da u ostvarivanju predstavničke funkcije Odbora, narodni poslanici, članovi Odbora razmatraju inicijative, peticije, predstavke i predloge na sednicama Odbora o čemu izveštavaju Narodnu skupštinu i njihove podnosioce.

Naglasila je da Odboru već pristižu predstavke građana, pa je predložila da bude obrazovana Radna grupa, koju bi činilo najmanje 5 članova Odbora, a u cilju operativnijeg rada na razmatranju predstavki i njihovog bržeg upućivanja nadležnim državnim organima i institucijama, kako bi se kroz njihovo aktivno delovanje, otklonili pojedinačni problemi građana, ukoliko nadležni organ proceni da ima osnova za postupanje.

Rekla je da je zadatak Radne grupe da razmatra inicijative, peticije, predstavke i predloge iz delokruga rada Odbora za prava deteta, kao i da inicira sednicu Odbora ukoliko proceni da neki podnesak ima veliku važnost u odnosu na delokrug rada Odbora ili ako je veći broj podnesaka podnet po istom pitanju.

Podsetila je da prema članu 44. stav 6. Poslovnika Narodne skupštine, predsednik može obrazovati posebnu radnu grupu koja obavlja poslove za potrebe odbora, ali da smatra da je znatno delotvornije da se članovi Odbora dogovore oko angažovanja u ovoj radnoj grupi.

Zamolila je da istovremeno bude određen i predsedavajući Radne grupe.

U diskusiji koja je otvorena u vezi sa ovom tačkom dnevnog reda, postignut je dogovor da će: za predsedavajućeg Radne grupe biti određen Konstantin Arsenović, a da će članovi biti: Nada Lazić, Branka Bošnjak, Snežana Malović i Nevena Stojanović.

**TREĆA TAČKA –** Razno.

**Maja Gojković** je obavestila članove Odbora da je u toku dana imala sastanak sa direktorom UNICEF-a u Srbiji Mišelom San-Lo, sa saradnicom, kojom prilikom joj je gospodin San-Lo uputio poziv da prisustvuje skupu **„Novčana davanja za decu i porodice sa decom u Srbiji – efikasnija upotreba resursa radi bolje podrške najosetljivijim grupama“,** **koji će se održati u petak 12. septembra 2014. godine od 10 do 15 časova u hotelu 'Tulip In', Palmira Toljatija 9, Beograd.**

Rekla je da skup zajedno organizuju Ministarstvo za rad, zapošljavanje, boračka i socijalna pitanja i UNICEF, a da je cilj doprinos izgradnji konsenzusa među akterima u vezi sa sveobuhvatnom revizijom relevantnih novčanih davanja koja se odnose na decu i porodice sa decom, sa ciljem unapređenja njihove efikasnosti u zaštiti najugroženijih grupa.

Ukazala je da će na skupu biti predstavljena studija „Novčana davanja za decu i porodice sa decom u Srbiji – analiza i preporuke“, kao i da je to prilika da Ministarstvo predstavi predloge ključnih izmena Zakona o finansijskoj podršci porodici sa decom. Prezentovane analize, preporuke i predlozi će činiti osnov za diskusiju u grupama radi planiranja daljih koraka u definisanju unapređenih rešenja.

Predsednik je rekla da je sprečena da prisustvuje ovom događaju, jer će se nalaziti u poseti Norveškoj, te je predložila da Odbor izabere predstavnika koji će uzeti učešće u radu na ovom skupu

Članovi Odbora su se **jednoglasno** saglasili da će na skupu učestvovati Milanka Jevtović Vukojčić.

**Predsednik** je obavestila članove Odbora da će početkom oktobra do kraja novembra biti organizovane brojne aktivnosti u okviru Dečje nedelje, aktivnosti „Radost Evrope“, obeležavanja Svetskog dana deteta (20. novembar) i pozvala članove Odbora, da kao i do sada, aktivno učestvuju u ovim manifestacijama.

**Maja Gojković** je rekla da predstoje aktivnosti na izradi Plana rada Odbora za 2015. godinu, te je predložila da u narednom periodu članovi Odbora daju svoje predloge u vezi sa predstojećim planom rada Odbora, **što su članovi jednoglasno prihvatili.**

Sednica je zaključena u 15,15 časova.

SEKRETAR ODBORA PREDSEDNIK ODBORA

Sanja Pecelj Maja Gojković